Miljoene geëis ná kind by verkeerde bushalte afgelaai wordAdrena Hartzog en haar dogter, Zariah (Foto: New York Post) ŉ Ma van Brooklyn, New York, wat sê haar vyfjarige dogter is by die verkeerde bushalte afgelaai, eis nou $7 miljoen (meer as R92 miljoen) van die busmaatskappy. Volgens ŉ berig deur die New York Post beweer Adrena Hartzog (28), die ma van die vyfjarige Zariah, dat Boro Transit geweier het om na haar klag te luister oor die voorval of om die bestuurder te identifiseer. Die voorval het reeds in 2015 plaasgevind, toe Zariah nie by die bushalte opgedaag het nie. Hartzog het herhaaldelik haar dogter se skool gebel, maar niemand kon vir haar ŉ antwoord gee nie. Sy het daarna haar dogter as vermis aangemeld by die polisie. Zariah is later 10 blokke verder by ŉ besige kruising, sonder ŉ verkeersbeampte, gevind. Boro Transit het in daardie stadium gesê die busbestuurder “het ŉ guns vir ŉ ander ouer gedoen” deur ŉ ander kind nader aan ŉ grootouer se huis af te laai. Dis nie duidelik wie dié kind is en hoe die “guns” daartoe gelei het dat Zariah by die verkeerde bushalte afgelaai is nie. Hartzog voeg by haar dogter, wat vroeër ŉ sprankelende persoonlikheid gehad het, is nou depressief en angstig nadat medeskoliere haar ná die voorval “die verlore hondjie” begin noem het. Om ŉ kind by ŉ “ongemagtigde” halte af te laai, is ŉ oortreding van New York se riglyne vir skoolbusbestuurders en dit kan lei tot ŉ sesmaandeskorsing vir ŉ eerste oortreding. Die hofsaak kom nou voor in ŉ hof in Brooklyn. Die departement van onderwys ondersoek ook die voorval.